MAGISTRATEN I VASA – VAASAN MAISTRAATTI	19.10.2005

Mottagare- Vastaanottaja:
Oikeusministeriö
PL 25
00023 VALTIONEUVOSTO

Hänvisning – Viite:
lausuntopyyntönne 21.9.2005
OM1/41/2004 OM047/:00/2004

Ärende – Asia:
lausunto Haagin lastensuojelusopimuksen voimaansaattamista
koskevasta työryhmän mietinnöstä (2005:11) 

Vaasan maistraatti rajoittuu lausunnossaan vain sopimuksen 40 artiklassa ja voimaansaattamislakiehdotuksen 12 pykälässä tarkoitettuun todistukseen huoltajan tai edunvalvojan asemasta. Tähän liittyen esitetään joitakin näkemyksiä ja kysymyksiä. 

1)	Kovin tiukkoja vaatimuksia todistuksen tarpeen tai merkityksen selvittämiselle ei voitane asettaa. Ehkä todistuksen pyytäjän oma kirjallinen perusteltu ”vakuutus” riittäisi, jottei tämän asian tutkiminen muodostuisi pääasiaksi (12 pykälän 2 momentti).
2)	Samassa lakiehdotuksen 12 pykälän 2 momentissa todetaan, ettei maistraatti saa antaa todistusta, jos todistuksen antamiseksi tarvittavat tiedot eivät käy ilmi suoraan laista tai väestötietojärjestelmästä eikä todistusta pyytävä esitä niistä luotettavaa selvitystä. 
a.	Jos on kysymys määrätyn edunvalvojan asemasta ja valtuuksista, asia selviäisi paremmin valtakunnallisesta holhousasioiden rekisteristä kuin väestötietojärjestelmästä. Vai onko tarkoitus, että edunvalvonnan osalta todistusta annettaessa aina tukeudutaan asiaa koskevaan maistraatin tai tuomioistuimen päätökseen. 
b.	Osittain tähän liittyen voisi olla tarpeen tarkentaa, tarkoittaako ”luotettava selvitys” nimenomaan huoltosopimusta tai -päätöstä tai edunvalvontapäätöstä vai jotakin muutakin. 
3)	Puheena olevan todistuksen ulkomailla käyttökelpoisuuden lisäämiseksi voitaisiin oikeusministeriössä laatia joko fraasikokoelman tai liitteiden varaan rakentuva vakiotodistusvalikoima, jolla paitsi annettaisiin tarpeellista lisätietoa huollon ja edunvalvonnan keskeisistä perusteista, myös yhdenmukaistettaisiin todistusten sisältöä ja rakennetta sekä helpotettaisiin maistraattien työtä. 
4)	Todistusta ei kai ole tarkoitus antaa niin yksityiskohtaisena, että siinä otettaisiin kantaa tietyn oikeustoimen lainmukaisuuteen. Myös 12 pykälän perusteluissa mainittu ”päätöksen olennainen sisältö” voisi olla turvallisinta kopioida suoraan päätöksestä todistukseen tai sen liitteeseen, jos itse päätös ilman maistraatin todistusta ei riitä. Olisiko tässäkin ainakin osavastuu tilaajalla eli todistuksen pyytäjällä. Kuitenkin esimerkiksi lainvoimaa vailla olevan huoltopäätöksen täytäntöönpanokelpoisuudesta, joka ei välttämättä päätöksestä ilmene, maistraatti lienee velvollinen todistuksessaan lausumaan. 

Maistraatin päällikkö, henkikirjoittaja		Pentti Asp